ગુજરાત પવિત્ર યાત્રાધામ બોર્ડના ડિરેક્ટર અને સ્થાનિક આગેવાન યોગીભાઈ પઢિયાર માને છે કે લોકોની માગણી વાજબી છે અને સત્તાધીશો હવે તેમની ભૂલ સુધારવાના પ્રયાસો કરશે. તેઓ કહે છે, “દામોદર કુંડ પૌરાણિક મહત્ત્વ ધરાવે છે અને પિતૃતર્પણ માટે રાજ્યભરમાંથી લોકો અહીં આવે છે ત્યારે તેની મહત્તા ખતમ ન થાય તે મુજબ સુવિધાઓ વિકસાવવી જોઈએ. કોર્પોેરેશન દ્વારા ઘાટ પર સ્વિમિંગ પુલ જેવા અલગઅલગ સાતેક કુંડ બનાવાયા છે જેની સામે લોકોમાં રોષ છે. લોકોની લાગણીને ધ્યાને લઈ અમે કોર્પોેરેશનને રજૂઆત કરી, જેથી કોર્પોરેશનનાં સત્તાધીશોએ કુંડના રિનોવેશનની ડિઝાઈન બદલવામાં હકારાત્મક વલણ અપનાવ્યું છે.”